
PENGHARGAAN 


Dengan nama Allah yang Maha Pemurah lagi Maha 
Mengasihani. Kesejahteraan dan penghormatan buat 
Baginda Rasul Muhammad s.a.w., ahli keluarganya, para 
sahabatnya, serta sekalian yang menurutinya sehingga 
Hari Perhitungan. 

Karya terjemahan yang berada dalam tangan kamu 
ini mula-mula ditekuni dalam naskhah asalnya “The Art of 
Logical Thinking”. Hasil usaha pemikir merangkap ahli 
ekonomi William Walker Atkinson ini diterbitkan pada 
awal kurun ke-20. Karya pemikir ini mulai kuhadamkan 
pada tahun 2015, sewaktu melalui rotasi klinikal Psikiatri 
dan Kesihatan Mental sebagai pelajar perubatan. 

Dalam rotasi klinikal ini, aku menemui satu hal yang 
cukup menarik - kesemua pesakit mental rata-rata 
menyalahkan pegawai polis bagi keberadaan mereka di 
wad mental. Dan cerita mereka bunyinya, pada hematku 
waktu itu, begitu meyakinkan. Cubaan pihak berkuasa 
untuk memudahkan tugas barangkali, hantar saja mereka 
ke wad ‘untuk tindakan selanjutnya’. 

Setelah menemuramah tidak kurang daripada 20 
pesakit dan kesemuanya seakan menyalahkan pihak polis, 
aku merasakan hal ini begitu janggal. Bahkan melucukan! 
Aku pulang ke rumah dan membaca semula teks Psikiatri 
moden. Selepas itu barulah aku temui apa yang telah 

dikenalpasti sebagai respon mental terhadap sesuatu 
tekanan. Ia dinamakan ‘Mekanisme Pertahanan Stress.’ 

Apa yang lebih menarik dalam hal ini bukanlah 
betapa bagusnya penceritaan pesakit-pesakit mental ini, 
tetapi bagaimana aku berfikir dalam menanggapi 
pengkisahan mereka. Tentu sekali ada pusingan-pusingan 
tertentu dalam plot pengkisahan mereka ke wad, yang 
pastinya gagal aku kesan. Dari situlah aku mula meneliti 
dengan cermat prinsip-prinsip pemikiran logikal melalui 
tulisan yang bakal kamu nikmati di sini. 

Kamu tahu bab apakah yang membuatkan aku jatuh 
hati dengan karya yang satu ini? Bab terakhir; Falasi. 

Barangkali akan ada yang bertanya; Mengapa perlu 
diterjemahkan buku ini? Ya, aku sendiri mempersoalkan 
diriku sebelum memulakan penterjemahan ini. Ia bukan 
hal yang remeh. 

Jawapanku dua. Pertamanya bagi meluaskan capaian 
sastera logikal kepada masyarakat yang berbahasa Melayu 
sebagai bahasa utama. Bukan sahaja di Malaysia, bahkan 
sebolehnya di Indonesia, Brunei, dan Singapura. Bukan 
semua kita mahir berbahasa Inggeris, tetapi semua kita 
memerlukan pemikiran logikal. Membaca karya sebegini 
pastinya lebih mudah jika disampaikan dalam bahasa 
ibunda, tidak begitu? 

Keduanya , meski seseorang itu mahir berbahasa 
Inggeris, proses berfikir dan segala teknik penaakulan yang 
ada adalah hanya benar-benar berkesan jika diungkapkan 
dalam bahasa yang dikuasai pembaca dengan cemerlang. 
Syeikh Ahmed Deedat dalam siri jelajahnya pernah 

menukil kata-kata seorang ahli psikologi - “/ am English 
because I dream in English and I swear in English!” Jika kamu 
bermimpi dalam Bahasa Melayu dan bersumpah dalam 
Bahasa Melayu, buku ini untuk kamu. 

Dedikasi istimewa buat kedua ibu bapaku, Abd Rani 
bin Hodri dan Norhayati binti Yahya atas dorongan 
semangat dan kepercayaan kepadaku hingga lengkap 
sempurna karya terjemahan ini. Juga buat guru Bahasa 
Melayuku, Ustazah Zalina Ali yang cukup berdedikasi 
sehingga aku dapat menggunakan bahasa Melayu dengan 
baik. Tidak dilupakan guru-guruku yang lain dengan 
keringat dan doanya membawaku tiba di mana aku berdiri 
hari ini. 

Tidak dilupakan kepada pengasas Baytul Hikma 
saudara Naseer Sobree atas kesediaan menerima 
manuskrip daripadaku meski tidak punya pengalaman 
menulis secara serius. Sekalung penghargaan juga buat 
sahabat-sahabat panel perterjemah Baytul Hikma yang 
tanpa bosan melayan soalan-soalan rambangku sehingga 
penterjemahan ini lebih kemas. Segala kebaikan yang 
terbit daripadanya kuhadiahkan buat kesemua insan-insan 
ini. 

Akhir sekali, aku usulkan tulisan ini buatmu. Selamat 
membaca “Seni Pemi ki ran Logikal; atau Undang-undang 
Penaakulan.” Kamu akan bertaakul dengan cahaya yang 
terang. 

Wahai Allah terimalah. 

Harith Abd Rani 

21 Mac 2018/4 Rajab 1439 
Masjid Jamek Kg. Baru 
Kuala Lumpur, Malaysia 

MU QADDIMAH 


“Menjadi ahli logik yang baik adalah jauh lebih 
berharga daripada menjadi atlet yang baik; kerana 
logik mengajar kita bagaimana bertaakul dengan 
betul, dan penaakulan memberikan kita 
pengetahuan, dan pengetahuan seperti kata Lord 
Bacon adalah kuasa.” - Jevons 


Logik merupakan kaedah yang benar bagi proses 
bertaakul, iaitu proses menggunakan akal. Ia bertujuan 
menghasilkan pengetahuan yang benar daripada sekadar 
anggaran-anggaran kepada teori dan undang-undang 
tertentu. 

Serumit manapun suatu lontaran fikiran, ia bermula 
dengan konsep-konsep kecil. Konsep-konsep ini hanya 
wujud dalam minda. Apabila diungkapkan, ia terzahir 
sebagai terma. Terma atau perkataan adalah batu asas 
dalam pembinaan konsep yang lebih besar dan rumit, 
digunakan sebagai bahan mentah pertukaran idea sesama 
manusia dan dalam minda seseorang yang berfikir. Seperti 
yang akan kamu lihat selepas ini, subjek terma akan 
dibahaskan dengan mendalam sehingga bab ini menjadi 
yang terpanjang dalam buku ini. Contoh mudah bagi 

terma antaranya ialah ‘langit’. Kamu punyai idea tertentu 
berkaitan ‘langit’; apabila diucapkan dengan terma yang 
benar, barulah ia menjadi jelas bagi orang lain akan apa 
yang cuba kamu sampaikan. 

Apabil satu terma dijalinkan dengan terma yang lain, 
ia membentuk unit baru yang dinamakan sebagai unjuran. 
Unjuran dalam bentuk logikal sekurang-kurangnya dibina 
dengan dua terma bersama atau tanpa satu kata hubung 
antara kedua-duanya. “Langit itu berubah-ubah warna” 
merupakan satu unjuran positif. Ia bersifat mengesahkan 
sesuatu dengan kata hubung ‘itu’. “Langit itu tidak kekal 
biru” juga merupakan unjuran, cuma saja ia bersifat 
negatif atau menafikan. Dua contoh mudah ini meski 
kelihatan ringkas dan (barangkali) membosankan, 
menguasai perbezaan antara kedua-duanya akan 
membawa kamu kepada unit ketiga dalam Logik iaitu - 
Silogisme. 

Jika jalinan dua terma yang benar menghasilkan satu 
unjuran, dua unjuran yang benar menghasilkan satu 
silogisme. Dalam proses inilah anjakan penaakulan 
berlaku. Daripada dua fakta yang sedia diketahui, fakta 
ketiga dijangkau oleh minda lalu terhasillah satu 
kesimpulan baru. Jika detik eureka berlaku kepada kamu, ia 
akan berlaku dalam fasa ini. Kamu akan dapat 
menghargai hal ini dengan lebih baik apabila kamu 
sampai kepada bab berkaitan satu anjakan istimewa; aku 
terjemahkan ia sebagai ‘penerkaan’. Ambil saja contoh 
sebelum ini “Langit itu berubah-ubah warna.” Katakan 
pada satu hari kamu mengetahui bahawa “setiap medium 

yang berubah-ubah warna itu hakikatnya membiaskan 
cahaya,” maka apakah yang dapat kamu simpulkan? 

“Langit itu hakikatnya membiaskan cahaya!” 

Ini merupakan kesimpulan yang tidak dapat 
dielakkan, bahkan ia wajar diraikan. Kamu telah berjaya 
bertaakul dengan sendiri. Kamu berdeduksi! Inilah yang 
ingin dicapai dalam Logik, berani bertaakul secara jujur 
dan kendiri. Jika kesimpulan ini diteruskan, kamu akan 
mencapai kesimpulan-kesimpulan yang begitu 
mengghairahkan, pastinya mencerahkan. 

Bagaimanapun keupayaan Logik ini dapat 
disalahgunakan. Jika ia dilakukan tanpa sedar, kamu 
hakikatnya bermain dengan falasi. Dilakukan dengan 
penuh kesedaran, kamu benar-benar melakukan jenayah 
intelektual purba; kita menamakannya Sofisme. Jika Plato 
masih ada, kamu akan diperangi habis-habisan. 

Sebelum diteruskan pembacaan ini, ikhlaskanlah 
niatmu. Nescaya kebenaran akan menjadi temanmu, dan 
kebatilan menjadi musuh tabiimu. Dan dengan kebenaran 
itu - Setialah. 

Taakul 


Taakul ditakrifkan sebagai: “Suatu tindakan, proses atau 
seni menggunakan fakulti akal; tindakan atau fakulti 
tertentu dalam mengaplikasi akal fikiran dalam berhujah; 
suatu penghujahan, pewarasan; upaya berfikir; pertikaian, 
perbincangan, penghujahan.” Stewart berkata: 
“Perkataan taakul (reason) itu sendiri tidak berapa tepat. 
Dalam perbualan biasa yang popular ia memberi 
gambaran suatu upaya di mana kita dapat membezakan 
kebenaran daripada kebatilan, yang betul daripada yang 
salah, yang mana daripadanya kita dapat menggabungkan 
beberapa cara demi mencapai sesuatu tujuan.” 

Dengan menggunakan keupayaan bertaakul ini kita 
membandingkan objek-objek yang dihidangkan kepada 
minda dalam bentuk amatan deria atau konsep-konsep, 


lalu menjadikan ‘bahan mentah’ fikiran tersulam kepada 
fabrik minda yang dipanggil idea kebenaran abstrak atau 
umum. Brooks berkata “Kuasa minda untuk berlikir inilah 
yang memberikan kita apa yang disebut sebagai pengetahuan 
pemikiran, yang berbeza daripada pengetahuan pengamatan. Ia 
boleh dianggap sebagai arkitek mental bagi sekalian 
keupayaan yang lain; ia mentransformasi bahan yang 
diberikan oleh deria-deria tertentu... kepada suatu produk 
yang baharu, lalu ia membina binaan suci ilmu dan 
falsafah.” Autoriti yang sama menambah: 

Produk tersebut ada dua, idea dan pemikiran. Idea 
ialah produk mental yang diterjemahkan ke dalam 
perkataan tanpa membawa sebarang unjuran; 
pemikiran pula ialah produk mental yang mengikat 
perkaitan antara dua idea atau lebih. Idea itu ada dua 
kelas; idea abstrak dan idea umum. Pemikiran juga 
ada dua kelasnya; pemikiran yang terkait dengan 
kebenaran bersandaran dan pemikiran yang terkait 
dengan kebenaran asasi. Dalam kebenaran 
bersandaran, kita mempunyai fakta-fakta, sabitan 
langsung, kebenaran umum berkaitan hukum-hukum, dan 
sebab-sebab yang kesemuanya berkembang daripada 
fakta-fakta tertentu; dalam kebenaran asasi kita 
mempunyai aksiom, atau kebenaran yang benar- 
dengan-dirinya, dan kebenaran yang terhasil 
daripadanya melalui proses penaakulan, dipanggil 
sebagai teorem. 

Dalam mengajak kamu para pembaca untuk 
mempertimbangkan proses penaakulan ini, kami teringat 
kepada satu cerita lama daripada persembahan Moliere di 

2 


Proses Penaakulan 


Proses Penaakulan adalah terdiri daripada empat tahapan 
umum seperti berikut: 

1. PENISKALAAN, ialah satu proses membawa keluar 
dan meletakkan ke tepi kualiti atau sifat daripada 
sesuatu objek, manusia atau perkara, dan 
menjadikannya satu objek fikiran yang lain. Sebagai 
contoh, jika saya melihat dalam seekor singa kekuatan, 
dan saya mampu memikirkan kualiti ini secara niskala 
dan terasing daripada binatang itu - dengan erti kata 
terma kekuatan mempunyai makna tertentu kepada 
saya, bebas daripada singa itu - maka saya telah 
meniskalakan kualiti itu; proses berfikir itu adalah 
tindakan peniskalaan', dan idea-pemikiran itu sendiri 

adalah satu idea niskala (abstrak). Sebahagian penulis 
berpegang bahawa idea niskala ini adalah realiti, 
“bukan sekadar imaginasi khayalan.” Seperti yang 
dikatakan oleh Brooks: “Bunga Ros itu mati, tetapi 
idea tentang warna dan harumannya kekal dengan 
saya.” Sebahagian autoriti mengambil pendirian 
bahawa Peniskalaan ini tidak lain hanyalah perhatian 
yang ditumpukan kepada kualiti tertentu dengan 
mengasingkan kualiti lainnya, dan idea niskala ini 
tidak mempunyai kewujudan tersendiri selain 
daripada idea umum objek yang mengandungi idea 
itu. Sir William Hamilton berkata: 

Kita boleh memasakkan perhatian kita kepada mod- 
mod tertentu sesuatu perkara seperti baunya, 
warnanya, rupanya, saiznya dan lain-lain, dan 
meniskalakannya daripada yang lain. Ini dipanggil 
Peniskalaan Bermod. Peniskalaan yang sedang 
diperkatakan ini dilakukan ke atas objek yang 
tertentu yang menjadikannya (peniskalaan itu) juga 
bersifat tertentu. Peniskalaan ini tidak semestinya 
terkait dengan generalisasi; generalisasi itu pulalah 
yang semestinya perlu terkait dengan peniskalaan; 
tetapi peniskalaan tidak melibatkan generalisasi. 

2. GENERALISASI, yang dimaksudkan di sini ialah 
proses pembentukan Konsep atau Idea Umum. Ia 
berlaku dengan memahami kualiti yang dikongsi oleh 
objek-objek, manusia atau perkara, lalu 
menggabungkannya kepada satu idea atau konsepsi 
yang merangkumi dan meliputi kesemua objek itu. 

BAB 

Penggunaan Konsep 


Setelah memerhatikan beberapa langkah atau peringkat 
pembentukan konsep, ayuh pertimbangkan pula 
penggunaan konsep dan penyalahgunaannya. Sekali 
imbas adalah sukar untuk seseorang tersalah dalam 
menggunakan sesuatu konsep. Bagaimanapun sedikit 
pertimbangan lanjut akan mendedahkan kepada kita 
betapa kerapnya orang ramai tersungkur ke dalam ralat 
berkaitan konsep. 

Sebagai contoh, apabila seorang budak melihat 
seekor kuda, lembu, atau biri-biri, orang tuanya akan 
memberikan kepada yang dilihatnya itu terma “ haiwan ”. 
Terma ini sememangnya benar sekalipun ia klasifikasi 
yang terlalu umum. Meski pengetahuan budak itu akan 
klasifikasi ini masih sangat terhad dan sempit, dia akan 

mula melakukan generalisasi. Baginya seekor haiwan 
adalah serupa dengan seekor anjing atau lembu, biri-biri 
atau kuda yang sememangnya benar dalam keadaan 
tertentu. Apabila terma itu digunakan, budak itu akan 
berfikir “semua haiwan” adalah sama dengan haiwan- 
haiwan yang dilihatnya tadi. Apabila dia mendengar 
terma “haiwan” digunakan pula kepada makhluk yang 
berbeza pula rupa parasnya pada masa yang lain, dia akan 
berfikir bahawa kesilapan telah berlaku dan mulai berasa 
keliru. Dan sekiranya ia digunakan dalam ruang lingkup 
yang lebih kecil, masalah yang sama akan berlaku. Budak 
itu boleh sahaja mendengar terma “ anjing” digunakan 
kepada seekor mastif, dia akan selanjutnya membentuk 
dalam mindanya konsep “ anjing” selaras dengan kualiti 
dan ciri-ciri mastif itu. Kemudian apabila dia mendengar 
terma yang sama digunakan kepada toy-terrier, budak itu 
akan mulai marah dan menafikannya adalah seekor 
anjing, bahkan sesuatu yang lain pula dan bukannya 
anjing. Begitulah keadaannya sehinggalah dia memahami 
terdapat pelbagai variasi dalam kategori umum “anjing”. 
Ketika itu barulah terma tersebut difahami dan keadaan 
sebenar konsep itu terbentuk dengan sempurna. Di sini 
kita mendapati pentingnya langkah pertama dalam 
pembentukan konsep iaitu Penyajian. 

Begitulah juga perihalnya seorang budak, dek 
mendapati sebahagian “lelaki” berambut merah dan 
bermisai panjang, dia membayangkan kesemua lelaki 
berambut merah dan bermisai panjang. Konsep “lelaki” 
bagi budak itu ialah dengan sentiasa memiliki kualiti 

Konsep dan Imej 


Seperti yang telah dinyatakan, sesuatu konsep itu tidak 
dapat digambarkan - iaitu ia tidak dapat dijadikan subjek 
bagi imej mental. Bagi mereka yang telah biasa 
mendengar bahawa konsepsi itu dapat dihasilkan semula 
sebagai imej mental, pernyataan di awal tadi pastinya 
membingungkan. Bagaimanapun pernyataan yang 
kelihatan paradoks ini adalah mudah sahaja dengan 
sedikit pertimbangan. 

Sebagai contoh, kamu saat ini mempunyai konsep 
yang cukup jelas berkaitan haiwan. Kamu tahu apa yang 
kamu maksudkan apabila kamu sebut atau berfikir tentang 
haiwan ini. Kamu kenal seekor haiwan apabila kamu 
melihatnya dan kamu faham apa yang dimaksudkan 
apabila seseorang menggunakan terma ini dalam 

perbualan. Tetapi kamu tidak akan dapat membentuk 
imej mental bagi konsep haiwan ini. Kenapa? Ini kerana 
imej mental yang hadir dalam fikiran kamu itu hanyalah 
gambaran bagi haiwan tertentu sahaja atau sekadar 
gabungan kualiti-kualiti beberapa haiwan. Konsep yang 
kamu miliki adalah terlalu luas dan umum sehingga 
menjadi mustahil untuk gambaran komposit kesemua 
haiwan itu dapat dihasilkan. Ianya adalah seperti simbol 
algebra x-a yang mewakili sesuatu yang wujud, tetapi 
bukanlah yang wujud itu sendiri. 

Seperti yang pernah disebut oleh Brooks: “Sebuah 
konsep tidak akan dapat diwakili oleh satu imej yang 
konkrit. Ini jelas daripada sifatnya yang umum bukannya 
khusus. Jika warnanya, saiznya, dan bentuknya dapat 
ditentukan oleh satu imej, maka ia tidak lagi kekal umum 
bahkan sudah bertukar menjadi khusus.” Begitulah juga 
Halleck pernah berkata: 

Adalah mustahil untuk memberikan imej kepada 
sesuatu tanpa memberikannya tanda-tanda yang 
bersifat individual. Sesuatu yang wujud itu boleh saja 
berada bawah kelas manusia dan mempunyai hidung 
pendek, berambut perang, berkening halus, dan 
wajah tanpa parut. Kehadiran satu sahaja daripada 
ciri-ciri khusus seperti ini dalam konsep manusia akan 
menghancurkan terus konsep itu. Jika kita 
membayangkan sebiji epal, ia mestilah sama ada 
kuning, merah, hijau, atau coklat kemerah-merahan, 
samda sebesar sebiji pippin atau sekecil crab-apple. 
Seorang budak ditanya apakah yang difikirkan 
olehnya apabila disebutkan kepadanya ‘epal’. 

Terma 


Dalam disiplin Logik, perkataan konsep dan terma adalah 
sama sahaja antara satu dengan lainnya meski terdapat 
perbezaan dalam penggunaan popular. Perbezaan ini 
dapat diterima jika kita keluar daripada kerangka 
teoretikal disiplin Logik. Ini kerana istilah konsep 
sememangnya merujuk kepada satu idea dalam minda, 
sedang istilah terma pula membawa petunjuk sesuatu 
perkataan atau nama sesuatu idea atau konsep. Dalam bab 
yang lalu, kita telah mendapati Denominasi atau tindakan 
“menamakan sesuatu atau menandai dengan nama” 
adalah peringkat terakhir dalam pembentukan konsep. 
Adalah satu fakta di mana majoriti perkataan dalam 
bahasa manusia bertamadun merujuk kepada idea umum 
atau konsep. Brooks pernah berkata: 

Pemberian nama khusus untuk setiap individu atau 
idea adalah mustahil untuk dilakukan; minda akan 
merasa berat dan tenggelam dengan bebanan nama 
yang banyak. Hampir kesemua perkataan lazim 
dalam bahasa kita adalah umum maknanya 
berbanding yang khusus. Selain nama manusia dan 
tempat, entiti-entiti yang mempunyai nama tertentu 
adalah terlalu sedikit. Hampir keseluruhan objek 
adalah dinamai dengan kata nama umum; hampir 
keseluruhan kata kerja merujuk kepada tindakan 
umum; kata sifat kita juga menunjukkan kualiti 
umum, manakala kata keterangan kita juga sekadar 
mengelaskan tindakan dan sifatnya. Adalah terlalu 
sedikit perkataan dalam sesuatu bahasa yang tidak 
mengungkapkan idea umum, selain nama manusia 
dan tempat. 

Dalam disiplin Logik ini, perkataan tema digunakan 
untuk merujuk sebarang perkataan atauperkataan-perkataanyang 
membentuk sesuatu konsep. Perkataan konsep pula digunakan 
hanya kepada subjek pemikiran, bukan kepada perkataan 
yang menjadi simbolnya iaitu tema. Konsep atau subjek 
pemikiran itu merupakan fakta atau elemen pentingnya, 
manakala tema hanyalah sebagai simbol mudah untuk 
tujuan pengungkapan. Perlu diingat bahawa satu tema 
tidak semestinya terdiri daripada satu perkataan kerana 
kerap kali beberapa perkataan digunakan untuk merujuk 
kepada hanya satu konsep. Adakalanya keseluruhan 
klausa atau frasa hanyalah menerangkan satu terna. Untuk 
tujuan perbahasan di sini, dapatlah dipersetujui bahawa: 

Pengertian bagi Terma 


Setiap terma mempunyai “ pengertiannya ” atau, menurut 
sebahagian autoriti, “ kandungannya .” Perkataan atau 
beberapa perkataan yang membentuk sesuatu terma 
hanyalah bunyi-bunyi suara. Ia berfungsi sebagai simbol 
bagi “ pengertian ” terma itu, di mana “pengertian” itu hanya 
wujud dalam minda mereka yang memahaminya. Bagi 
yang gagal memahaminya, ia hanyalah bunyi-bunyi yang 
tidak memberikan sebarang makna. Tetapi bagi yang 
memahaminya, terma itu membangkitkan pelbagai 
perkaitan dan representasi minda lantas memenuhi 
fungsinya sebagai simbol bagi buah fikiran. 

Setiap terma umum yang konkrit mempunyai dua 
pengertian , iaitu (1) benda-benda konkrit itu sendiri, 
manusia, atau objek yang terpakai bagi terma tersebut; 

dan juga (2) kualiti, sifat, dan ciri jati bagi benda-benda, 
manusia, dan perkara-perkara yang terpakai dengannya. 
Sebagai contoh bagi terma konkrit buku , pengertian 
pertamanya ialah idea-idea umum berkaitan benda yang 
biasa kita fikirkan sebagai buku. Pengertian keduanya ialah 
kepelbagaian kualiti yang menjadikan benda itu buku 
seperti muka suratnya, rangka pengikatnya, bentuknya, 
kulitnya, dan lain-lain. Bukan sahaja benda yang satu itu 
ialah buku , bahkan setiap benda-benda lain yang memiliki 
ciri jati yang sama juga mestilah senaskhah buku. Oleh itu 
setiap kali saya menyatakan sesuatu perkara itu buku , ia 
mestilah memiliki kualiti-kualiti yang tersebut. Dan setiap 
kali saya menggabungkan idea kualiti-kualiti itu dalam 
fikiran, maka pastinya saya sedang memikirkan tentang 
buku. Seperti yang dikatakan oleh Jevons: 

Realitinya setiap terma umum lazimnya mempunyai 
pengertian berkembar: iaitu benda-benda yang 
terpakai dengannya... ia juga bererti kualiti dan 
keunikan yang terpakai dengan perkara itu. Ahli Logik 
menamakan sejumlah benda yang terpakai oleh 
sesuatu terma sebagai keterangkuman terma itu; 
manakala sejumlah kualiti atau keunikan yang 
terkandung dalamnya pula dinamakan sebagai 
keterasan terma. 

Keterangkuman dan keterasan terma telah pun 
ditinjau dalam bab yang lalu. Seterusnya, klasifikasi umum 
bagi darjah keterangkuman ini dapat dibahagikan pula 
kepada dua terma iaitu, (1) Genus dan (2) Spesies. Keterasan 
juga, menurut sifatnya, dapat dibahagikan ke dalam tiga 

Sabitan 


Langkah pertama dalam proses penaakulan disebut 
sebagai Konsepsi atau pembinaan Konsep. Langkah yang 
kedua pula disebut sebagai Sabitan, iaitulah proses 
mengesani kesetujuan atau ketiadaannya antara dua 
konsepsi. 

Sabitan dalam Logik ditakrifkan sebagai: 
“Pembandingan dua konsep atau idea dalam minda 
sebagai objek pemikiran, baik kompleks atau tidak, dan 
kemudiannya menyatakan samada salah satu daripada 
keduanya bersetuju dengan yang lain atau tidak, juga 
samada salah satunya terkandung dalam yang lain atau 
tidak. Oleh itu Sabitan boleh jadi sifatnya membenarkan 
atau menafikan.” 

Apabila kita mempunyai dua konsep berlegar dalam 
minda, kita akan tergerak untuk membandingkan antara 
satu dengan yang lain sebelum terhasilnya kesimpulan 
samada kedua-duanya bersetuju sesama sendiri atau tidak. 
Proses pembandingan dan pemutusan inilah yang 
dipanggil, dalam Logik, Sabitan. 

Dalam setiap usaha Sabitan, sekurang-kurangnya 
terdapat dua konsep untuk diteliti dan dibandingkan. 
Pembandingan ini mestilah membawa kita kepada 
Sabitan kesetujuan atau ketiadaan kesetujuan. Sebagai 
contoh kita ambil dahulu dua konsep iaitu kuda dan haiwan. 
Kita meneliti dan membandingkan antara dua konsep ini 
dan kita langsung mengesani kesetujuan antara kedua- 
duanya. Kita menemui bahawa konsep kuda ini 
terkandung dalam konsep yang lebih tinggi iaitu haiwan, 
maka kita menyatakan bahawa: “ Kuda ialah haiwan .” Ini 
adalah kenyataan mengesahkan wujudnya kesetujuan, oleh 
itu ia merupakan Sabitan Positif. Kita kemudiannya 
membandingkan konsep kuda dan lembu lalu kita menemui 
ketiadaan kesetujuan antara keduanya, yang mana 
diungkapkan dalam kenyataan Sabitan: “ Kuda bukan 
lembu.” Sabitan ini, yang menunjukkan ketiadaan 
kesetujuan, ialah Sabitan Negatif. 

Dalam ilustrasi pembandingan kuda dan lembu di atas, 
kita mendapati konsep kedua iaitu haiwan adalah lebih luas 
berbanding konsep yang pertama iaitu kuda. Ia sangat luas 
sehingga merangkumi yang pertama. Terma-terma ini 
adalah tidak sama, maka tidaklah boleh dikatakan 
“haiwan ialah kuda.” Kita bagaimanapun boleh 

Unjuran 


Kita telah melihat bahawa langkah pertama dalam 
Penaakulan Deduktif ialah Konsep. Langkah kedua pula 
ialah yang disebut sebagai Unjuran. 

Dalam Logik, Unjuran ialah: “Satu ayat, atau 
sebahagian daripada ayat, yang mengesahkan atau 
menafikan perkaitan antara terma-terma; terhad kepada 
menzahirkan pernyataan tanpa dipanjangkan kepada 
persoalan atau arahan.” Hyslop mentakrifkan Unjuran 
sebagai: “sebarang pengesahan atau penafian kesetujuan 
antara dua konsepsi.” 

Contoh-contoh bagi Unjuran terdapat dalam ayat-ayat 
berikut: “Mawar ialah bunga;” “kuda ialah haiwan;” 
“Chicago ialah bandar;” dan kesemuanya ini ialah 
pengesahan kesetujuan antara dua terma yang terlibat. 

Contoh yang lain pula ialah kenyataan seperti: “Kuda 
bukan zebra;” “yang berwarna merah jambu bukan 
mawar;” “paus bukan ikan;” dan lain-lain yang mana 
kesemuanya ini ialah penafian kesetujuan antara terma- 
terma. 

Bahagian-bahagian dalam Unjuran ialah: (1) Subjek, iaitu 
sesuatu yang disahkan atau dinafikan; (2) Predikat, iaitu 
yang disahkan atau dinafikan dengannya akan sesuatu 
subjek; dan (3) Kopula, iaitu kata pemerihal yang menjadi 
penjalin antara Subjek dan Predikat. 

Dalam Unjuran “Manusia ialah haiwan,” terma 
manusia ialah Subjek; haiwan ialah Predikat; dan perkataan 
ialah merupakan Kopula. Kopula sentiasa berada dalam 
bentuk menunjukkan hal yang akan berlaku atau sedang 
berlaku dalam Unjuran bersifat mengesahkan; begitulah 
juga dalam Unjuran bersifat menafikan yang bersekali 
dengan kata penafian. Kopula ini tidak semestinya 
sentiasa diungkapkan dengan perkataan 
ialah/adalah/sedang/akan atau bukanlah/tidaklah/tidak akan, 
tetapi boleh juga diungkapkan dalam frasa tertentu 
dengan membawa implikasi yang sama. Sebagai contoh 
kita katakan “dia berlari,” ia memberi implikasi “dia 
sedang berlari.” Ada kalanya kelihatan seolah-olah 
Predikatnya tidak wujud seperti dalam kenyataan: “Tuhan 
ada,” yang sebenarnya memberi maksud “Tuhan adalah 
wujud.” Dalam kes tertentu, Unjuran datang dalam 
bentuk terbalik di mana Predikat mendahului dan Subjek 
terkemudian, seperti dalam kenyataan: “Berkatlah si 
penjaga keamanan;” atau “Perkasalah Kebenaran.” 

Penaakulan Langsung 


Dalam proses Sabitan kita membandingkan dua konsep 
dan mengenalpasti kesetujuan atau ketiadaan kesetujuan 
antara kedua-duanya. Dalam proses Penaakulan, kita 
melalui jalan yang sama dan membandingkan dua 
sabitan, di mana hasil pembandingan itu ialah kesimpulan 
dengan sabitan ketiga. 

Bentuk termudah dalam penaakulan ialah apa yang 
dikenali sebagai Penaakulan Langsung, yang bermaksud 
membuat satu unjuran kesimpulan daripada satu unjuran 
lain yang membayangkan kesimpulan tersebut. 
Sebahagian memanggilnya: “ penaakulan tanpa terma ketiga 
Dalam penaakulan jenis ini hanya satu unjuran diperlukan 
sebagai premis, dan daripada premis itu kesimpulan 

dihasilkan secara langsung tanpa memerlukan 
perbandingan dengan sebarang terrna dalam unjuran lain. 

Dua metod utama yang digunakan dalam 
Penaakulan jenis ini ialah: (1) Pertentangan, dan (2) 
Penggubahan. 

Pertentangan wujud antara unjuran-unjuran yang 
mempunyai subjek dan predikat yang sama, tetapi berbeza 
dari sudut kualiti dan kuantiti, atau kedua-duanya sekali. 
Hukum Pertentangan adalah seperti berikut: 

I. (1) Jika yang umum itu benar, yang khusus itu benar. 

(2) Jika yang khusus itu salah, yang umum itu salah. 

(3) Jika yang umum itu salah, tiada apa-apa 
selepasnya. (4) Jika yang khusus itu benar, tiada apa- 
apa selepasnya. 

II. (1) Jika satu daripada dua kebalikan itu benar, satu 
lagi itu salah. (2) Jika satu daripada dua kebalikan itu 
salah, tiada kesimpulan bagi yang satu lagi. (3) 
Kebalikan-kebalikan tidak sama sekali benar kedua- 
duanya, tetapi boleh salah kedua-duanya. 

III. (1) Jika satu daripada dua sub-kebalikan itu salah, satu 
lagi itu benar. (2) Jika satu daripada dua sub-kebalikan 
itu benar, tiada kesimpulan bagi yang satu lagi. (3) 
Sub-kebalikan tidak sama sekali salah kedua-duanya, 
tetapi boleh benar kedua-duanya. 

IV. (1) Jika satu daripada dua yang-bercanggah itu benar, 
satu lagi itu salah. (2) Jika satu daripada dua yang- 
bercanggah itu salah, satu lagi itu benar. (3) Yang- 
bercanggah tidak sama sekali benar atau salah kedua- 

duanya, teapi sentiasa satunya benar dan satu lagi 
salah. 

Untuk memahami hukum di atas, penuntut perlulah 
membiasakan dirinya dengan aturan berikut, seperti yang 
telah disusun oleh ahli-ahli Logik untuk tujuan 
kemudahan: 

Berkaitan contoh di atas, Pengesahan Umum (A): 
“Semua manusia adalah fana;” Penafian Umum (E): 
“Tiada manusia adalah fana;” Pengesahan Khusus (I): 
“Sebahagian manusia adalah fana;” Penafian Khusus (O): 
“Sebahagian manusia adalah tidak fana.” 


Kebalikan 


A 


E 





I 


Sub-kebalikan 


O 

Contoh-contoh unjuran abstrak berikut kerap 
digunakan oleh ahli Logik sebagai konsepsi yang lebih jelas 
daripada contoh di atas, iaitu: 

(A) “Semua A ialah B” 

(I) “Sebahagian A ialah B” 

(E) “Tiada A ialah B” 

(O) “Sebahagan A bukan B” 



Empat bentuk unjuran ini mempunyai perkaitan 
logikal antara sesama sendiri, seperti berikut: 

A dan E ialah kebalikan. I dan O pula ialah sub- 
kebalikan; A dan I, E dan O dipanggil sub-altern; A dan 
O, I dan E ialah yang-bercanggah. 

Penelitian yang mendalam terhadap perkaitan- 
perkaitan ini dan simbol-simbol yang mengungkapkannya 
adalah perlu demi pemahaman yang jelas berkaitan 
Hukum-hukum Pertentangan yang telah dinyatakan. 
Begitulah juga kepentingannya terhadap prinsip-prinsip 


89 













BAB 

11 


Penaakulan Induktif 


Seperti yang telah kita perkatakan, Penaakulan Induktif 
ialah proses menemukan kebenaran umum daripada 
kebenaran khusus, atau menyimpulkan hukum-hukum 
umum daripada fakta-fakta khusus. Maka, daripada 
pengalaman individu dan bangsanya berkaitan satu 
kebenaran khusus bahawa setiap satu manusia di bawah 
pemerhatian mereka didapati mati samada cepat atau 
lambat, terhasillah inferens bahawa semua manusia mati. 
Oleh itu lahirlah induksi kebenaran umum bahawa 
“Semua manusia mesti mati.” Daripada pengalaman juga 
kita mendapati pelbagai jenis logam mengembang apabila 
dikenakan haba, maka kita menghasilkan inferens bahawa 
semua logam adalah tertakluk kepada hukum ini. Dengan 
penaakulan induktif kita selanjutnya tiba kepada satu 

kesimpulan bahawa: “Semua logam mengembang apabila 
dikenakan haba.” Didapati di sini bahawa kesimpulan 
yang diperolehi dengan cara Penaakulan Induktif ini 
membentuk premis yang fundamental dalam proses 
Penaakulan Deduktif. Seperti yang telah dilihat dalam 
bahagian lain, kedua-dua proses Penaakulan Induktif dan 
Deduktif ini adalah masing-masing bergantung sesama 
sendiri - setiap satu bersandar kepada yang lain. 

Berkaitan Penaakulan Induktif ini Jevons berkata: 
“Dalam Penaakulan Deduktif, kita bertanya akan 
bagaimanakah untuk kita mengumpulkan kebenaran yang 
terkandung dalam beberapa unjuran iaitu Premis-premis, 
untuk diletakkan dalam unjuran yang lain iaitu 
Kesimpulan. Kita masih belum berbincang bagaimana 
untuk kita mengetahui unjuran-unjuran yang manakah 
benar selain daripada sekadar berbincang unjuran apakah 
yang benar jika yang satu lagi juga benar. Kesemua usaha 
penaakulan yang dipertimbangkan setakat ini adalah 
dipanggil deduktif kerana kita berdeduksi, atau menuruni tangga 
kebenaran daripada premis-premis kepada kesimpulan. Adalah 
amat penting untuk memahami penaakulan deduktif 
dengan betul, tetapi kelihatannya adalah lebih penting 
untuk memahami penaakulan induktif, yang mana 
dengannya kita mampu mengumpulkan kebenaran 
unjuran umum daripada fakta-fakta yang langsung 
diperhatikan berlaku dalam dunia di sekitar kita.” Halleck 
berkata; 

“Manusia perlu mencari sendiri premis-premis 

utama, daripada pengalamannya atau orang lain, 

Bertaakul dengan Induksi 


Terma “Induksi” dalam penggunaan logikal adalah 
ditakrifkan seperti berikut: “(a) Proses menyiasat dan 
mengumpulkan fakta; dan (b) menghasilkan inferens 
daripada fakta-fakta ini; juga (c) adakalanya digunakan 
secara longgar dari sudut suatu inferens daripada fakta- 
fakta yang diamati.” Mills berkata: “ Induksi , ialah satu 
operasi minda yang dengannya kita mengandaikan apa 
yang sedia diketahui benar dalam kes-kes tertentu adalah 
juga benar dalam semua kes yang menyerupai kes 
sebelumnya pada aspek-aspek tertentu. Dengan kata lain, 
Induksi ialah proses di mana kita menyimpulkan apa yang 
benar bagi sesetengah individu dalam satu kelas adalah 
benar bagi keseluruhan kelas, atau apa yang benar pada 

masa-masa tertentu akan juga benar dalam keadaan yang 
sama sepanjang masa. 

Asas Induksi ialah satu aksiom iaitu: “Sesuatuyang benar 
bagi kebanyakan, adalah juga benar bagi keseluruhannya.” Esser, 
seorang autoriti yang masyhur, menyatakan aksiom ini 
dalam bentuk yang lebih rumit, iaitu: “Apa yang dimiliki 
atau tidak dimiliki oleh kebanyakan perkara dengan jenis 
yang sama, adalah dimiliki atau tidak dimiliki oleh semua 
perkara dengan jenis yang sama.” 

Aksiom yang begitu asas bagi Induksi ini bersandar 
kepada keyakinan bahawa hukum-hukum Alam dan 
manifestasinya adalah tetap, tersusun, dan seragam. Jika 
kita berandaian bahawa Alam tidak menjelmakan kualiti- 
kualiti ini, maka aksiom tersebut akan roboh, dan semua 
penaakulan induktif pastilah menjadi pincang. Seperti 
kata Brooks: “Induksi ini ibarat tangga yang dengannya 
kita mendaki daripada fakta-fakta kepada hukum-hukum. 
Tangga ini tidak dapat berdiri melainkan ia mempunyai 
sesuatu untuk bersandar; sesuatu itu ialah kepercayaan 
kita kepada kemalaran hukum-hukum Alam.” Sebahagian 
autoriti berpendapat persepsi keseragaman hukum- 
hukum Alam ini sudah teipahat dalam kebenaran intuitif, 
iaitu ianya sudah tertanam dalam kecerdasan kita. 
Sebahagian yang lain berpandangan ianya sendiri 
merupakan kebenaran induktif yang telah kita temui 
melalui pengalaman dan pemerhatian sejak kecil lagi. Kita 
telah menjadi sedar akan keseragaman dalam fenomena- 
fenomena Alam, dan secara gerak hati terus 

Teori dan Hipotesis 


Dalam menuruti klasifikasi oleh Jevons, kita menemui 
Langkah Kedua dalam Penaakulan Induktif iaitu 
“Penghasilan Hipotesis.” 

Hipotesis ialah: “Satu jangkaan, unjuran, atau prinsip 
yang diandaikan atau diambil sebagai benar untuk membuat 
kesimpulan juga inferens sebagai bukti kepada suatu 
persoalan; unjuran yang diandaikan atau diambil sebagai 
benar, meski tidak dibuktikan, dengan tujuan mendeduksi 
bukti bagi satu titik persoalan.” Kita akan melihat bahawa 
Hipotesis hanyalah diambil sebagai boleh berlaku atau 
berkemungkinan benar, dan tidak semestinya benar, ia berada 
pada kedudukan andaian kerja , di mana kebenarannya perlu 
diuji dengan fakta-fakta teramati. Andaian ini boleh 
dipakai baik kepada sebab sesuatu perkara atau hukum- 

hukum yang mengawal perkara-perkara. Mirip dan hampir 
dengan hipotesis, dan kerap kali disalahfahami oleh orang 
ramai, ialah apa yang dipanggil sebagai Teori. 

Teori ialah: “Hipotesis yang disahkan benar; satu 
hipotesis yang dilihat telah mantap kedudukannya sebagai 
sesuatu yang benar.” Satu autoriti ada berkata: 

Teori ialah perkataan yang lebih kuat berbanding 
hipotesis. Suatu teori dibina di atas prinsip yang telah 
kukuh kedudukannya berdasarkan bukti-bukti yang 
bebas. Hipotesis hanyalah sekadar mengandaikan 
berjalannya suatu sebab yang dapat menjelaskan 
fenomena tertentu, tetapi tidak mempunyai bukti 
bahawa sebab yang tersebut hakikatnya sedang 
berjalan. Dalam Metafizik, suatu teori adalah tidak 
lain merupakan hipotesis yang disokong oleh 
sejumlah besar bukti-bukti dengan kemungkinan 
benar.” Brooks berkata: "Apabila satu hipotesis dapat 
ditunjukkan untuk memberikan penjelasan bagi 
semua fakta yang diketahui, dan fakta-fakta ini pula 
pelbagai dan meluas liputannya, maka ia diambil 
sebagai sah dan menjadi setu teori. Maka kita 
mempunyai teori gravitasi universal, teori sistem 
solar Copernicus, teori alunan cahaya dan lain-lain 
yang mana kesemuanya adalah pada asalnya 
sekumpulan hipotesis. Inilah bentuk di mana terma 
ini lazimnya digunakan dalam falsafah induktif; 
bagaimanapun mesti diakui bahawa ia tidak sentiasa 
digunakan seperti ini secara ketat. Hipotesis-hipotesis 
yang terbuang kerap kali dirujuk sebagai teori, dan 
yang benar-benar teori adakalanya dipanggil 
hipotesis. 

Penghasilan Hipotesis dan 
Pencubaannya 


Para ahli falsafah dan ahli logik yang lampau tidak mampu 
menjelaskan dengan munasabah apakah asal usul bagi 
hipotesis. Dengan sedikit pertimbangan, kita akan 
mendapati bahawa pembentukan sebenar hipotesis itu 
adalah lebih daripada sekadar penggabungan atau sintesis 
fakta-fakta dan idea. Di sana terdapat proses mental lain 
yang langsung mencipta hipotesis atau teori - yang 
memberikan penjelasan munasabah. Apakah proses mental ini? 
Ayuh kita tinjau perkara ini. Brooks menyatakan: 
“Hipotesis bagi sains bermula daripada apa yang 
dipanggil sebagai penerkaan. Ia bukanlah sekadar hasil 
daripada sintesis fakta-fakta, kerana tidak ada gabungan 

fakta yang dapat memberikan hukum atau sebab. Kita 
tidaklah dapat melihat hukum itu; tetapi kita melihat 
fakta-fakta manakala minda berfikir tentang hukumnya. 
Dengan kuasa penerkaan, minda itu membuat lonjakan 
daripada beberapa fakta terus kepada sebab yang 
menghasilkannya atau hukum yang mengaturnya. Berapa 
banyak hipotesis yang tidak lain merupakan intuisi bahagia 
oleh minda. Ia merupakan hasil daripada apa yang digelar 
oleh La Place sebagai ‘agakan ulung,’ atau apa yang 
digelar oleh Plato dengan indahnya sebagai ‘kecurigaan 
sakral akan kebenaran.’ Pembentukan hipotesis 
memerlukan minda yang sentiasa menerka, bayangan 
yang hidup, imaginasi penuh falsafah, yang mencerap 
lintasan idea daripada suatu gambaran atau menembusi 
hukum yang terlindung di sebalik fakta.” 

Penuntut Psikologi Baharu melihat operasi mental 
dalam pembentukan hipotesis, iaitu “minda yang berfikir 
akan hukum,” sebagai satu contoh perjalanan aktiviti 
Minda Separa Sedar, hatta Minda Super Sedar. Hipotesis 
ini bukan sahaja menawarkan penjelasan yang gagal 
ditawarkan oleh psikologi lama, tetapi ia juga seiringan 
dengan idea-idea lain bagi subjek ini seperti yang 
dinyatakan dalam petikan di atas daripada Brooks; bahkan 
ia berpadanan dengan pelbagai contoh yang direkod 
berkaitan pembentukan hipotesis-hipotesis besar. Sir. 
Wm. Hamilton menemui hukum kuaternion yang sangat 
penting dalam ilmu matematik semasa dia berjalan pada 
suatu hari di Balai Cerap Dublin. Beliau telah lama 
memikirkan tentang subjek itu tanpa sebarang hasil. 

Penaakulan Deduktif 


Kita telah melihat bahawa terdapat dua kelas besar bagi 
proses penaakulan, masing-masing dikenali sebagai (1) 
Penaakulan Induktif, iaitu penemuan kebenaran umum 
daripada kebenaran khusus, dan (2) Penaakulan Deduktif, 
iaitu penemuan kebenaran khusus daripada kebenaran 
umum. 

Seperti yang kita nyatakan, Penaakulan Deduktif 
ialah proses menemukan kebenaran yang bersifat khusus 
daripada kebenaran yang bersifat umum. Maka daripada 
kebenaran umum yang terbentuk dalam unjuran “Semua 
kuda ialah haiwan,” apabila ia dipertimbangkan bersekali 
dengan unjuran kedua iaitu “Dobbin ialah kuda,” maka 
kita akan berhasil dengan satu deduksi kebenaran khusus 
iaitu: “Dobbin ialah haiwan.” Atau sepertinya juga, dalam 

kes yang berikut kita melakukan deduksi kebenaran khusus 
daripada kebenaran umum iaitu: “Semua cendawan 
adalah selamat untuk dimakan; fungus ini ialah cendawan; 
maka, fungus ini selamat untuk dimakan.” Suatu hujahan 
deduktif adalah terungkap dalam silogisme deduktif. 
Berkaitan ilustrasi terakhir tadi, Jevons berkata: 

Di sini ada tiga ayat yang menyatakan tiga fakta 
berbeza; tetapi apabila kita mengetahui dua yang 
pertama, kita dapat mengetahui atau mengumpulkan 
fakta ketiga daripada dua yang lainnya. Apabila kita 
mendapati satu fakta daripada fakta-fakta lainnya, 
kita sebenarnya sedang mengandaikan atau bertaakul , 
dan kita melakukan hal itu dalam minda. Oleh itu 
penaakulan membolehkan kita mengenalpasti sifat 
sesuatu perkara tanpa sebarang percubaan sebenar. 

Jika kita perlu sentiasa merasa sesuatu benda sebelum 
kita mengetahui ianya selamat untuk dimakan atau 
tidak, kes-kes keracunan tentu saja akan begitu 
banyak dan membimbangkan. Tetapi rupa luaran 
dan ciri-ciri tertentu bagi sesuatu cendawan dapat 
dipelajari dengan selamat melalui penglihatan dan 
deria hidu. Penaakulan daripada maklumat ini dan 
fakta-fakta yang sedia diketahui, iaitu cendawan 
selamat dimakan, kita berjaya tiba dengan selamat 
kepada kesimpulan bahawa fungus yang satu di 
hadapan kita ini adalah selamat juga untuk dimakan. 

Oleh itu, bertaakul bererti mendapatkan satu pengetahuan 
daripada pengetahuan yang lain. 

Penuntut akan dapat mengenali bahawa Penaakulan 
Deduktif adalah secara asasinya suatu proses analitikal kerana 

Silogisme 


Fasa ketiga iaitu yang tertinggi dalam langkah-langkah 
penaakulan, selepas Konsepsi dan Sabitan, dikenali umum 
dengan terma “Penaakulan.” Terma ini bagaimanapun 
digunakan juga untuk memberi maksud dua langkah 
sebelumnya dengan meliputi yang terakhir itu sendiri. 
Langkah ini melibatkan pembandingan dua objek, 
manusia, atau perkara melalui perkaitan yang ketiga 
samada objek, manusia, atau perkara. Sebagai contoh, 
kita bertaakul bahawa: 

(a) Semua mamalia ialah haiwan 

(b) Kuda ialah mamalia 

(c) Maka, kuda ialah haiwan 

Prinsip paling fundamental bagi langkah penaakulan 
ini berdiri dengan pembandingan dua objek pemikiran 
melalui, dan dengan cara, perkaitan objek ketiga. 
Ungkapan yang lebih lazim bagi proses penaakulan ini 
dinamakan “Silogisme.” 

Proses penaakulan yang terlibat dalam 
mengungkapkan penghujahan berbentuk Silogisme perlu 
difahami dengan baik sekiranya seseorang itu mahu 
mendapatkan konsepsi yang jelas berkaitan Silogisme ini. 
Prosesnya adalah amat ringkas jika dinyatakan secara 
mudah, sekalipun mereka yang baru bermula kerap kali 
kebingungan dengan definisi kompleks dan kenyataan- 
kenyataan autoriti. Mari kita andaikan kita mempunyai 
tiga objek, masing-masing ialah A, B, dan C. Kita mahu 
membandingkan antara C dan B tetapi gagal untuk 
menemui perkaitan antara kedua-duanya. Bagaimanapun 
kita mengetahui perkaitan antara A dan B; juga antara C 
dan A. Maka kita sekarang mempunyai dua unjuran iaitu: 
“A bersamaan B; dan C bersamaan A.” Langkah 
seterusnya ialah untuk mendatangkan inferens bahawa 
“jika A bersamaan B, dan C bersamaan A, maka natijah 
logiknya mestilah C bersamaan B.” Proses ini merupakan 
perbandingan tidak langsung atau berperantara. Proses 
penaakulan ini mencakupi tiga objek pemikiran dalam 
ungkapan unjurannya. Ia membentuk asas dan 
fundamental sebuah penaakulan. Seperti yang dikatakan 
oleh Brooks: “Pergerakan termudah bagi proses 
penaakulan ialah pembandingan dua objek melalui 
perkaitan dengan objek ketiga.” Hasil daripada proses ini 

Kepelbagaian Silogisme 


Autoriti-autoriti dalam Logik berpandangan dengan 
pengumpulan empat jenis unjuran dan disusun dalam 
setiap susunan yang ada, adalah berkemungkinan untuk 
terbentuknya sembilan belas jenis hujahan berbeza yang 
sah, yang mana dipanggil sebagai 19 modus silogisme. 
Hujahan-hujahan ini dikelaskan ke dalam satu sistem 
dipanggil sistem empat angka, yang mana setiap satu angka 
dapat dikenali melalui kedudukan terma pertengahan 
dalam premis-premis yang terlibat. Ahli-ahli Logik telah 
mengatur jadual-jadual yang begitu panjang lebar 
langsung mempamerkan semangat ingin tahu yang tingi 
untuk menunjukkan unjuran-unjuran yang manakah 
apabila digabungkan dalam susunan tertentu akan 
membentuk silogisme-silogisme yang sah. Kita 

bagaimanapun tidak akan mengemukakan jadual-jadual 
tersebut di sini kerana ia adalah terlalu teknikal untuk 
dipersembahkan kepada khalayak umum, juga kerana ia 
tidaklah diperlukan oleh penuntut yang baru ingin 
membiasakan diri dengan Undang-undang Silogisme 
yang telah dinyatakan di atas sebelum mampu 
mengesahkan silogisme-silogisme tertentu itu baik sah 
ataupun tidak. 

Dalam banyak keadaan, bentuk silogisme yang penuh 
selalunya dikesampingkan atau tidak dinyatakan dalam 
bentuk yang lengkap. Menjadi kebiasaan apabila satu 
premis silogisme tidak dinyatakan, premis yang 
ditinggalkan itu akan diandaikan sendiri oleh yang 
berucap dan yang mendengar ucapan itu. Silogisme 
dengan satu premis yang tidak diungkapkan ini 
adakalanya dipanggil Enthymene, yang bermaksud “dalam 
minda.” Sebagai contoh, dalam pernyataan berikut: “Kita 
adalah warga bebas, maka kita bahagia,” premis major 
“Semua warga bebas adalah bahagia” dikesampingkan 
tanpa pengungkapan. Begitu juga dalam unjuran 
“Penyajak adalah imaginatif, maka Byron adalah 
imaginatif,” premis minor “Byron ialah penyajak” 
dikesampingkan tanpa pengungkapan. Berkaitan hal ini, 
Jevons berkata: “Maka dalam ‘Sermon of the Mount,’ 
ayat-ayat yang dikenali sebegai Beatitudes terdiri daripada 
satu premis dan satu kesimpulan, dan kesimpulannya 
diletakkan lebih awal. ‘Berkatlah mereka yang berbelas 
kasihan; kerana mereka beroleh rahmat.’ Subjek dan 
predikat dalam kesimpulan ini telah diterbalikkan, dan 

Penaakulan dengan Analogi 


Apa yang disebut sebagai Penaakulan dengan Analogi 
merupakan antara bentuk paling asas bagi proses 
penaakulan, juga yang paling kerap digunakan oleh kita 
dan majoriti manusia. Ia merupakan bentuk primitif 
generalisasi yang tergesa-gesa di mana “sesuatu perkara 
akan berlaku sebagaimana ianya telah berlaku 
sebelumnya dalam keadaan yang sama.” Terma ini dalam 
ilmu Logik diertikan sebagai “Kesamaan perkaitan; 
Kesamaan dalam apa jua jenis di mana suatu 
penghujahan yang tidak mencapai tahap induksi dapat 
ditemui.” Brooks berkata: “Analogi ialah proses berfikir di 
mana kita mengandaikan sekiranya dua perkara 
menyerupai antara satu sama lain dalam satu atau lebih 

butiran, ia akan menyerupai pula antara satu sama lain 
pada butiran-butiran yang lain.” 

Jevons menyatakan Undang-undang Penaakulan dengan 
Analogi seperti berikut: “Jika dua atau lebih perkara 
menyerupai sesama sendiri pada banyak noktah, ia 
barangkali menyerupai juga sesama sendiri dalam banyak 
noktah yang lain.” Sebahagian yang lain menyatakan 
prinsip yang sama seperti berikut: “Apabila satu perkara 
menyerupai yang lain pada butiran-butiran yang 
diketahui, ia akan menyerupainya juga pada butiran yang 
tidak diketahui;” dan “Jika dua perkara bersetuju pada 
beberapa butiran, ia akan bersetuju juga pada butiran 
yang lain.” 

Terdapat perbezaan antara generalisasi melalui 
induksi dan melalui analogi. Dalam generalisasi induktif 
peraturannya ialah: “Apa yang benar pada kebanyakan 
perkara adalah benar juga pada keseluruhannya;” 
manakala peraturan analogi pula ialah: “perkara-perkara 
yang yang bersamaan pada beberapa perkara adalah juga 
bersamaan pada perkara-perkara yang lain.” Seperti yang 
diulas dengan baik oleh Jevons: “Perbezaan Penaakulan 
dengan Analogi daripada jenis penaakulan yang dipanggil 
‘Generalisasi’ hanyalah pada darjahnya. Apabila banyak 
perkara menyerupai sesama sendiri pada beberapa ciri-ciri jati, 
kita berhujah tentangnya dengan Generalisasi. Apabila 
beberapa perkara menyerupai sesama sendiri pada banyak ciri- 
ciri jati, ia merupakan sebuah analogi.” Untuk 
menggambarkan lagi Analogi ini, katakan saja jika kita 
menemui dalam A kualiti-kualiti, sifat-sifat, atau ciri-ciri 

Falasi 


Falasi ialah: “Hujahan atau cara penghujahan yang salah, 
meski kelihatan begitu muktamad tetapi hakikatnya tidak; 
suatu hujahan atau unjuran yang kelihatan benar, tetapi 
benar-benar tidak munasabah; kenyataan atau unjuran 
yang tidak munasabah di mana ralatnya tersembunyi, dan 
oleh itu amat mengeliru dan memperdayakan; sofisme.” 

Dalam Penaakulan Deduktif, kita berjumpa dengan 
dua kelas Falasi iaitu (1) Premis Falasi; dan (2) Kesimpulan 
Falasi. Sekarang kita perhatikan pula setiap satu. 

Premis Falasi ialah sebentuk premis-premis andaian tanpa 
kewajaran. Salah satu bentuk paling lazim bagi Falasi jenis 
ini dikenali sebagai “ Mengundang Persoalan,” yang secara 
prinsipnya merupakan sebentuk anggapan benar terhadap 
premis asas tanpa pembuktian; suatu andaian tidak wajar 

yang masih belum dibuktikan; atau sangkaan terhadap 
sesuatu yang perlu dibuktikan terlebih dahulu tanpa 
membuktikannya. Bentuknya yang paling biasa terlihat 
pada tindakan menyatakan secara pasti akan fakta-fakta 
yang tidak terbukti baik dengan menggunakan kedudukan 
atau dalam bentuk anjuran, lalu diteruskan secara logik 
daripada titik itu dengan menjadikannya premis utama. 
Mereka yang mendengar hujahan ini disampaikan 
menurut aturan logik kebiasaannya gagal untuk 
menyedari bahawa premisnya itu sendiri adalah sekadar andaian, 
tanpa kewajaran juga bukti selain mengkesampingkan 
terma berandaian “jika.” Seseorang boleh saja terus 
berhujah secara logikal daripada premis bahawa “Bulan 
dibuat daripada keju hijau,” tetapi keseluruhan 
penghujahannya adalah tidak sah dan terpalit falasi 
kerana yang mengungkapkannya telah “mengundang 
persoalan” dengan premis yang tidak wajar. Hyslop 
memberikan contoh yang baik bagi falasi jenis ini dalam 
kes unjuran “Gereja dan Negara perlu bersatu.” Setelah 
dimintakan bukti, si pencadang langsung “mengundang 
persoalan” seperti berikut: “Institusi yang baik perlu 
bersatu; Gereja dan Negara adalah institusi yang baik; 
maka, Gereja dan Negara perlu bersatu.” Unjuran 
bahawa “Institusi yang baik perlu bersatu” merupakan 
falasi, lantaran hanya diandaikan tanpa pembuktian. 
Unjuran yang diberikan kelihatan munasabah dan hanya 
sedikit sahaja akan tergerak untuk membantahnya pada 
peringkat awal. Bagaimanapun sedikit sahaja 
pertimbangan akan menunjukkan bahawa sesetengah 

